Amerikanske delstater håver inn på cannabislegalisering

Cannabis er blitt «big business» i USA. Vil også den norske stat kunne tjene gode penger på en eventuell legalisering?

Butikken 3D Cannabis Center i Denver er en av mange som vil ha sin del av kaken i Colorados voksende marihuanamarked. Den amerikanske delstaten legaliserte cannabis 1. januar i år. Brennan Linsley

12. juli 2014

januar ble cannabis legalisert i den amerikanske delstaten Colorado.

Skatteinntekter fra stoffet har vært et av hovedargumentene for legaliseringen. Og nå har pengene begynt å renne inn.

Delstatsmyndighetene regner med å tjene over 800 millioner kroner fra juni 2014 til juni 2015, ifølge beregninger de la frem i februar. Det utgjør 1,4 prosent av det totale budsjettet, skriver Business Insider.

Altså ikke småpenger.

I A-magasinet denne uken møter du blant annet en «psykotisk gjeter» i hasjrus, en 58 år gammel næringslivsleder som tar seg en joint før maten og ungdom fra Oslo vest. Les den store saken om cannabisdebatten her.

Hva med Norge?

Men hvor mye ville Norge kunne ha tjent hvis cannabis ble legalisert her?

Det er et vanskelig spørsmål å besvare. Vi aner hverken hvor høye avgiftene ville vært eller hvor stort forbruket hadde blitt.

Samfunnsøkonom ved Frishsenteret Ole Røgeberg har likevel gjort et anslag.

Hvis cannabisen koster 100 kroner grammet (omtrent det samme som dagens gatepris), nordmenn bruker åtte tonn i året og 90 prosent av prisen utgjør avgifter, vil staten tjene rundt 720 millioner kroner årlig, skriver han.

Det er ikke langt unna det Colorado regner med å tjene, men likevel veldig lite sett i forhold til Norges statsbudsjett på 1295 milliarder kroner.

Inntektene er også små i forhold til det Norge i dag drar inn på andre lovlige rusmidler: staten forventer å tjene henholdsvis 12,5 milliarder og 7 milliarder kroner på alkohol— og tobakksavgiften.

Sparer også politiressurser

— Det er mange som snakker om kjempestore summer fra skattelegging av cannabis, men det tror ikke jeg vi ville fått. Volumet på cannabisforbruket er på et helt annet nivå enn alkoholforbruket, sier Røgeberg.

— Vi vil spare noen ressurser også på at politiet og rettsapparatet ikke lenger trenger å bruke så mye penger på cannabiskriminalitet, men det er uansett ikke en stor post på statsbudsjettet vi snakker om, legger han til.

- Så skattelegging av cannabis er ikke noe godt argument i Norges tilfelle?

— Det kommer an på hvordan du ser det – 700 millioner i tapte skatteinntekter er ikke lommerusk. Men viktigere er nok at disse pengene idag holder liv i illegale markeder som trekker stadig nye personer inn i kriminelle karrierer. Det er kanskje i større grad der denne fordelen ved legalisering ligger, fremfor selve pengesummen.

Nedenfor kan du lese noen av innleggene i cannabisdebatten som har gått den siste tiden: